Напярэдадні свята 8 Сакавіка яшчэ і яшчэ раз хочацца дастукацца да сэрцаў тых, чые матулі жывыя і здаровыя: памятайце — шчасце маці залежыць ад вас, дзяцей. Грамадзянін, воін, мужны чалавек пачынаецца з адданай, бескарыснай і шчодрай любові да матулі. Сапраўдны чалавек, на маю думку, — той, якому патрэбна мама не тады, калі яму, сыну ці дачцы, цяжка, а ў любое імгненне жыцця. Сапраўды, чалавек штохвілінна памятае, што берагчы матулю — значыць клапаціцца аб чысціні вытоку, з якога ты піў з першага свайго дыхання і будзеш піць да апошняга імгнення свайго жыцця: ты жывеш чалавекам і глядзіш у вочы іншых людзей. Як чалавек, ты назаўжды застаешся сынам ці дачкой сваёй маці.